## Zakon o Deviznom inspektoratu Republike Hrvatske

### NN 33/1992 (12.6.1992.), Zakon o Deviznom inspektoratu Republike Hrvatske

# SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o Deviznom inspektoratu Republike Hrvatske

Proglašavam Zakon o Deviznom inspektoratu Republike Hrvatske, kojeg
je Sabor Republike Hrvatske donio na zajedničkoj sjednici Društveno-političkog
vijeća 6. lipnja 1992. i Vijeća općina 5. lipnja 1992.

Broj: PA4-54/1-92

Zagreb, 9. lipnja 1992.

Predsjednik Republike Hrvatske

**dr. Franjo Tuđman, v. r.**

---

## ZAKON

### o Deviznom inspektoratu Republike Hrvatske

###

OPĆE ODREDBE

Članak 1.

Devizni inspektorat Republike Hrvatske (u daljnjem tekstu: Devizni inspektorat)
je organ uprave u sastavu Ministarstva financija koji obavlja inspekcijski
nadzor u oblasti deviznog i vanjskotrgovinskog poslovanja, te kreditnog
poslovanja s inozemstvom, u skladu sa zakonskim ovlaštenjima.

Uz poslove inspekcijskog nadzora, Devizni inspektorat vodi prekršajni
postupak u prvom stupnju kada je to ovim Zakonom određeno.

Članak 2.

Inspekciji Deviznog inspektorata podliježu: državni organi i tijela
jedinica lokalne uprave i samouprave, ovlaštene banke i druge financijske
organizacije, poduzeća i druge pravne osobe koje se bave deviznim i vanjskotrgovinskim
poslovanjem, diplomatska i druga predstavništva Republike Hrvatske, radne
jedinice i sl. koje su pravne osobe sa sjedištem u Republici Hrvatskoj
osnovale u inozemstvu, inozemne pravne osobe koje svoju gospodarsku ili
drugu djelatnost obavljaju na teritoriju Republike Hrvatske, kao i fizičke
osobe u pogledu propisa o deviznom poslovanju.

Članak 3.

Deviznim inspektoratom rukovodi Glavni devizni inspektor Republike Hrvatske
(u daljnjem tekstu: Glavni inspektor).

Glavnog inspektora imenuje Vlada Republike Hrvatske na prijedlog ministra
financija na razdoblje od 4 godine.

Na prijedlog ministra financija Vlada Republike Hrvatske može odlučiti
da poslove Glavnog inspektora obavlja pomočnik ministra financija za devizno
poslovanje i deviznu inspekciju.

Članak 4.

Glavni inspektor odgovoran je za zakonitost i ispravnost rada Deviznog
inspektorata.

Glavni inspektor daje naloge i upute koji su obvezatni za sve zaposlene
u Deviznom inspektoratu.

Glavni inspektor je ovlaštena osoba u smislu ovoga Zakona.

Članak 5.

Poslove inspekcijskog nadzora iz članka 1., stavka 1. ovoga Zakona obavljaju
ovlaštene osobe Deviznog inspektorata: Glavni inspektor, viši inspektori,
inspektori i inspektori suradnici (u daljnjem tekstu: ovlaštene osobe).

Ovlaštene osobe iz slavka 1. ovoga članka imenuje i razrješava Vlada
Republike Hrvatske na prijedlog ministra financija.

Ovlaštene osobe imaju službenu iskaznicu, čiji izgled i sadržaj propisuje
ministar financija posebnim pravilnikom koji se objavljuje u "Narodnim
novinama"

Članak 6.

Pored općih uvjeta za zasnivanje radnog odnosa u organima uprave utvrđenim
propisima o državnoj upravi, ovlaštene osobe Deviznog inspektorata moraju
udovoljavati i sljedećim uvjetima:

a) Na mjesto Glavnog deviznog inspektora može biti imenovana osoba s
visokom stručnom spremom (VII/I) ekonomskog ili pravnog smjera, položenim
stručnim ispitom, s pet godina radnog iskustva na poslovima deviznog poslovanja
i poznavanjem jednog svjetskog jezika, koja se naročito ističe svojim stručnim
radom, te pokazuje potrebne sposobnosti u rukovođenju.

b) Na mjesto višeg inspektora može biti imenovana osoba visoke stručne
spreme (VII/I) ekonomskog ili pravnog smjera, s pet godina radnog iskustva
u struci i položenim stručnim ispitom, te poznavanjem jednog svjetskog
jezika, koja se posebno ističe stručnošću.

c) Na mjesto inspektora može biti imenovana osoba visoke stručne spreme
(VII/I) ekonomskog ili pravnog smjera, s tri godine radnog iskustva u struci
i položenim stručnim ispitom, te poznavanjem jednog svjetskog jezika.

d) Na mjesto inspektora suradnika može biti imenovana osoba visoke stručne
spreme (VII/I) ekonomskog ili pravnog smjera, s jednom godinom radnog iskustva
u struci i položenim stručnim ispitom, te poznavanjem jednog svjetskog
jezika.

OVLAŠTENJA DEVIZNOG INSPEKTORATA

Članak 7.

U obavljanju inspekcijskog nadzora ovlaštene osobe Deviznog inspektorata
ovlaštene su: pregledati financijsku dokumentaciju, ugovore, poslovne knjige
i druge isprave koje im daju uvid u poslovanje subjekata koji podliježu
inspekcijskom nadzoru; pregledati poslovne prostoraje, robu, uređaje i
opremu; utvrditi identitet osoba koje rade na poslovima deviznog i vanjskotrgovinskog
poslovanja i poslovima kreditnih odnosa s inozemstvom, identitet odgovornih
osoba u pravnoj osobi koja podliježe inspekcijskom nadzoru, kao i uzimati
izjave od osoba koje imaju saznanja od interesa za inspekcijski nadzor.

Članak 8.

Služba društvenog knjigovodstva Hrvatske, organi unutarnjih poslova,
carinski organi, te drugi državni organi dužni su na zahtjev ovlaštenih
osoba Deviznog inspektorata pružiti im pomoć u obavljanju inspekcijskog
nadzora, u granicama svojih ovlaštenja.

Sve pravne i fizičke osobe dužne su ovlaštenim osobama Deviznog inspektorata
pružiti podatke i dati na uvid isprave i predmete, potrebne za obavljanje
inspekcijskog nadzora, te im osigurati uvjete za obavljanje inspekcijskog
nadzora.

Članak 9.

Ovlaštene osobe Deviznog inspektorata mogu privremeno oduzeti predmete
i dokumentaciju koji su poslužili, ili mogtr poslužiti za izvršenje krivičnog
djela, privrednog prijestupa ili prekršaja, koji su nastali izvršenjem
krivičnog djela, privrednog prijestupa ili prekršaja, ili koje mogu u prekršajnom
ili sudskom postupku poslužiti kao dokaz.

O privremenom oduzimanju predmeta ovlaštena osoba Deviznog inspektorata
izdaje potvrdu.

Ovlaštene osobe Deviznog inspektorata mogu, u smislu stavka 1. ovoga
članka privremeno oduzeti predmet i dokumentaciju do pokretanja prekršajnog
ili sudskog postupka, kada je predaju organu nadležnom za vođenje postupka.

Osobe kojima je u smislu stavka 1. ovoga članka, oduzet predmet imaju
pravo prigovora Glavnom inspektoru.

Članak 10.

O obavljenoj inspekciji ovlaštena osoba Deviznog inspektorata sačinjava
zapisnik čiji se potreban broj primjeraka dostavlja pravnoj ili fizičkoj
osobi koja je bila podvrgnuta inspekciji.

Pravna ili fizička osoba iz stavka 1. ovoga članka ima pravo prigovora
na zapisnik o obavljenoj inspekciji u roku od 15 dana od dana kada joj
je dostavljen zapisnik.

Na zahtjev pravne ili fizičke osobe iz stavka 1. ovoga članka Glavni
inspektor može u posebno složenim slučajevima produžiti rok iz stavka 2.
ovoga članka.

Po primitku prigovora ovlaštene osobe Deviznog inspektorata će po potrebi
provjeriti navode iz prigovora, te nakon ponovne ocjene činjenica eventualno
izvršiti izmjene i dopune zapisnika.

Ako razlozi hitnosti to ne nalažu, Devizni inspektorat neće po nalazu
sadržanom u zapisniku o obavljenoj inspekciji dalje postupati dok ne ispita
navode iz prigovora.

Članak 11.

U slučajevima kada kontrolom ili na drugi način ovlaštena osoba Deviznog
inspektorata ustanovi da postoje osnove sumnje da je počinjeno krivično
djelo, privredni prijestup ili prekršaj, dužna je nadležnom organu podnijeti
odgovarajuću prijavu.

Članak 12.

Ovlaštena osoba Deviznog inspektorata može pravnoj osobi koja podliježe
inspekciji rješenjem naložiti uklanjanje nedostataka ili nezakonitosti
u radu, te poduzimanje radnji koje doprinose uspostavljanju zakonitosti
i usklađivanju rada pravne osobe sa zakonima i drugim propisima, odnosno
ovlaštenoj banci ili drugoj ovlaštenoj pravnoj osobi naložiti da poduzme
radnje kojima se uklanjaju nedostaci ili nezakonitosti u radu pravne osobe
koja podliježe introspekciji.

Protiv rješenja iz stavka 1. ovoga članka pravna osoba može izjaviti
žalbu Ministarstvu financija u roku od tri dana od dana dostave ili uručenja
rješenja.

Žalba se dostavlja Deviznom inspektoratu koji je dužan žalbu dostaviti
Ministarstvu financija u roku od 24 sata.

Žalba ne zadržava izvršenje rješenja.

U žalbi pravna osoba može izuzetno zatražiti da Ministarstvo financija
do pravomočnosti zadrži od izvršenja rješenje iz stavka 1. ovoga članka,
ako, bi njegovim izvršenjem za pravnu osobu mogla nastupiti znatnija materijalna
šteta.

Članak 13.

O zahtjevu iz članka 12., stavka 5. ovoga Zakona Ministarstvo financija
odlučuje rješenjem u roku od 24 sata od primitka žalbe protiv kojeg nije
dozvoljena posebna žalba.

Članak 14.

Rješenje iz članka 12., stavka 1. ovoga Zakona protiv kojeg u roku nije
izjavljena žalba, te rješenje kojim Ministarstvo financija odluči povodom
žalbe iz članka 12, stavka 2. ovoga Zakona konačno je, te se dostavlja
putem Deviznog inspektorata na izvršenje. Devizni inspektorat ovlašten
je tražiti informacije o izvršenju Pravna osoba ili državni organ koji
je bio dužan provesti izvršenje, dužan je o izvršenju izvijestiti Devizni
inspektorat.

ODLUČIVANJE O PREKRŠAJIMA

Članak 15.

Devizni inspektorat odlučuje u prvom stupnju o prekršajima koji se odnose
na područje deviznog i vanjskotrgovinskog poslovanja i kreditnih odnosa
s inozemstvom u Republici Hrvatskoj.

Članak 16.

Devizni inspektorat vodi prekršajni postupak prema Zakonu o prekršajima,
ako ovim Zakonom nije drugačije određeno.

Članak 17.

Prekršajni postupak pokreće se temeljem prijave ovlaštene osobe Deviznog
inspektorata, drugog zakonom ovlaštenog organa za obavljanje deviznog i
vanjskotrgovinskog inspekcijskog nadzora ili organa unutarnjih poslova.

Prvostepeni postupak provodi Komisija za prekršaje Deviznog inspektorata
(u daljnjem tekstu: Komisija).

U drugom stupnju o prekršajima iz članka 15. ovoga Zakona odlučuje Republičko
vijeće za prekršaje.

Članak 18.

Komisiju iz članka 17. ovoga zakona čine tri člana.

Komisiji predsjeda i njenim radom rukovodi predsjednik Komisije.

Predsjednik Komisije mora biti diplomirani pravnik sa položenim pravosudnim
ispitom.

Članak 19.

Komisija obavlja funkcije koje su Zakonom o prekršajima predviđene za
suca za prekršaje, ako ovim Zakonom nije drugačije određeno.

Komisija donosi odluke večinom glasova.

Na način donošenja odluke Komisije analogno se primjenjuju odredbe Zakona
o krivičnom postupku, koje se odnose na donošenje odluka od strane vijeća.

Predsjednik Komisije ima prava i obveze analogne onima koje ima predsjednik
vijeća prema Zakonu o krivičnom postupku.

Članak 20.

O izuzeću članova Komisije odlučuje Glavni inspektor, a o njegovu izuzeču
ministar financija.

Članak 21.

Član Komisije ne može biti ovlaštena osoba Deviznog inspektorata koja
je sudjelovala u kontroli poslovanja pravne ili fizičke osobe koja je okrivljenik
u prekršajnom postupku.

Članak 22.

Članove Komisije iz redova ovlaštenih osoba Deviznog inspektorata imenuje
Glavni inspektor na vrijeme od dvije godine.

Ministar financija može posebnom odlukom propisati uvjete pod kojima
stručne osobe izvan redova radnika Deviznog inspektorata mogu biti imenovani
za članove Komisije.

U Deviznom inspektoratu po potrebi može biti imenovano više komisija.

Glavni inspektor može imenovati zamjenike članova Komisije.

Za vrijeme u kome rade kao članovi Komisije, ovlaštene osobe Deviznog
inspektorata ne mogu raditi na poslovima deviznog i vanjskotrgovinskog
inspekcijskog nadzora

Članak 23.

O žalbi povodom rješenja o prekršaju, koje donose Komisija, odlučuje
Republičko vijeće za prekršaje.

Žalba iz stavka 1. ovoga članka se podnosi Deviznom inspektoratu koji
je, ako ne postoje razlozi za njeno odbacivanje, bez odlaganja prosljeđuje
Republičkom vijeću za prekršaje.

Kada je dozvoljena žalba na rješenje Komisije tijekom vodenja prekršajnog
postupka, o njoj odlučuje Glavni inspektor.

KAZNENE ODREDBE

Članak 24.

Pravna osoba koja u smislu članka 18., stavka 2 ovoga Zakona ovlaštenoj
osobi Deviznog inspektorata ne pruži tražene podatke, odnosno ne dade na
uvid potrebnu dokumentaciju i predmete, odnosno ne osigura uvjete za provođenje
inspekcijskog nadzora, kaznit će se za prekršaj novčanom kaznom od najmanje
100.000 hrvatskih dinara.

Odgovorna osoba u pravnoj osobi iz stavka 1. ovoga članka kaznit će
se za prekršaj novčanom kaznom od najmanje 50.000 hrvatskih dinara.

Članak 25.

Pravna osoba koja ne izvrši nalog ovlaštene osobe Deviznog inspektorata
u smislu članka 12. stavka 1. ovoga Za kona kaznit će se za prekršaj novčanom
kaznom od najmanje 100.000 hrvatskih dinara.

Odgovorna osoba u pravnoj osobi iz stavka 1. ovoga članka kaznit će
se za prekršaj novčanom kaznom od najmanje 50.000 hrvatskih dinara.

PRIJELAZNE I ZAVRŠNE ODREDBE

Članak 26.

Radnici zatečeni u radnom odnosu u Ministarstvu financija na poslovima
devizne inspekcije na dan stupanja na snagu ovoga Zakona a koji ne udovoljavaju
uvjetima iz članka 6., odnosno članka 18., stavka 3. ovoga Zakona, mogu
nastaviti obavljati te poslove najdulje dvije godine od dana stupanja na
snagu ovoga Zakona.

Radnicima iz stavka 1. ovoga članka koji u roku od dvije godine od dana
stupanja na snagu ovogs Zakona ne steknu potrebnu kvalifikaciju prestaje
radni odnos ili se, ako je to moguće, raspoređuju na druge poslove i radne
zadatke u Ministarstvu financija

Članak 27.

Stupanjem na snagu ovoga Zakona prestaju vrijediti odredbe Zakona o
deviznom poslovanju, Zakona o kreditnim odnosima s inozemstvom, Zakona
o vanjskotrgovinskom poslovanju ("Narodne novine", 53/91.), koje
se odnose na nadležnost, organizaciju i način postupanja Deviznog inspektorata,
a koje su u suprotnosti s ovim Zakonom.

Članak 28.

Ovaj Zakon stupa na snagu danom objave u "Narodnim novinama".

Klasa: 440-07/92-01/09

Zagreb, 5. lipnja 1992.

SABOR REPUBLIKE HRVATSKE

Predsjednik Društveno-političkog vijeća

**Vice Vukojević, dipl. iur., v. r.**

Predsjednik Vijeća općina

**Luka Bebić, dipl. ing., v. r.**

Predsjednik Vijeća udruženog rada

**mr. Ivan Matija, v. r.**

Predsjednik Sabora

**dr. Žarko Domljan, v. r.**

Zakon, NN 33/1992-819
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)